Dit vra vir ’n dringende ingryping en onderwys het ’n belangrike rol te speel. Matriek is belangrik, maar hoe eties is dit om ’n matrieksertifikaat voor te hou as die sleutel tot die toekoms indien matrieks nie vakke neem wat hulle vir die wêreld van werk voorberei nie?
Dink aan die seuns van Khayelitsha wat met hul fietse ’n inkopiediens vir bejaardes begin het en die jong man wat gedurende die droogte van 2017 begin het om watertenke te installeer. Hierdie jong mense sorg nou vir hulself, lewer ’n diens aan die samelewing en maak ’n bydrae tot die ekonomie. Daar is baie ander voorbeelde.
Dit is ook ’n goeie idee om in hierdie tyd van werkskaarste jou dienste vir ’n skool of enige ander organisasie gratis aan te bied. Veral skole kan doen met ’n paar ekstra hande. Wys wat in jou steek en sorg dat jy ’n diens lewer wat onmisbaar is. Sien dit as ’n belegging in jou toekoms.
Die Chinese spreekwoord om iemand te leer visvang pleks van ’n vis te gee, is steeds waar. Dit moet die doel wees van onderwys – om jong mense te leer dat hulle selfversorgend moet wees in plaas om van elke dag in ’n tou te staan vir ’n aalmoes. In die verlede het ons kinders geleer om ’n aansoekbrief te skryf. In die nuwe normaal moet ons dalk vir kinders wys hoe om ’n sakeplan op te stel. Gryp die oomblik!